ኢንዱስትሪ መር ሽግግሩን ለማፋጠን የሳይንስና ቴክኖሎጂ ምርምሮችና ፈጠራዎች ወሳኝ ናቸው  ጠቅላይ ሚኒስትር ኃይለማርያም
 ኢኮኖሚውን በጠንካራ መሰረት ላይ ለመጣልና ኢንዱስትሪ መር መዋቅራዊ ሽግግሩን ለማፋጠን በሳይንስና ቴክኖሎጂ የተደገፉ ምርምሮችና ፈጠራዎች ሚና የላቀ መሆኑን ጠቅላይ ሚኒስትር ኃይለማርያም ደሳለኝ ገለጹ፡፡በኢኮኖሚ ያደጉትና የበለጸጉት አገራት ዛሬ ለደረሱበት ደረጃ የሳይንስና ቴክኖሎጂ ፈጠራዎችና ምርምሮች ድርሻ ከፍተኛ መሆኑን ጠቅላይ ሚኒስትሩ ጠቁመው የኢትዮጵያን የህዳሴ ጉዞ ለማፋጠንና ኢንዱስትሪ መሪ ኢኮኖሚን ለመገንባት ለዘርፉ ትኩረት መሰጠቱን አስታውቀዋል፡፡በሁለተኛው የእድገትና ትራንስፎርሜሽን ዕቅድ ለሳይንስና ቴክኖሎጂ ልዩ ትኩረት መሰጠቱን ያወሱት ጠቅላይ ሚኒስትሩ በዘርፉ የተለየ ክህሎትና ዕውቀት ያላቸው ተማሪዎች አቅማቸውን ይበልጥ ለማጎልበት እንዲረዳቸው በፌዴራል ደረጃ ሁለተኛ ደረጃ ትምህርት ቤት ለማደራጀት መታቀዱን አስገንዝበዋል፡፡ጠቅላይ ሚኒስትሩ እንዳሉት መንግስት ለሳይንስና ቴክኖሎጂ ዘርፍ በሰጠው ትኩረት የአዳማና የአዲስ አበባ የሳይንስና ቴክኖሎጂ ዩኒቨርስቲዎች በዘርፉ ጥራት ያላቸውን ባለሙያዎች እንዲያፈሩ በአዲስ መልክ ተደራጅተዋል፡፡በተያዘው ዓመትም በበዮ ቴክኖሎጂ ዘርፍ ብቻ 100 ሚሊዮን ብር ተመድቧል፡፡ አገራዊ የሳይንስና ቴክኖሎጂ ፈጠራና ስርፀት አቅምን ለማጎልበት አስፈላጊውን ድጋፍና ትብብር ያደርጋል፡፡ የፈጠራ ባለሙያዎችን የማበረታትና የመደገፍ ጥረቱም ተጠናክሮ ይቀጥላል፡፡የሳይንስና ቴክኖሎጂ ሚኒስትር አቶ አቢይ አህመድ ሳይንስ፣ ቴክኖሎጂና ፈጠራ ለአገር ልማትና ዕድገት የሚጫወተው ሚና እጅጉን የላቀ ነው ብለዋል፡፡ በመሆኑም በዘርፉ አገራዊ ምርምርና የፈጠራ አቅምን ማሳደግ ተገቢ እንደሆነም ተናግረዋል፡፡ኢትዮጵያ ኢኮኖሚዋን ከግብርና ወደ ኢንዱስትሪ መር ለማሸጋገር የነደፈችውን ዕቅድ ዕውን ለማድረግ ሳይንስ፣ ቴክኖሎጂና ፈጠራ ቁልፍ መሳሪያ በመሆኑ መንግስት ለዘርፉ ልዩ ትኩረት መስጠቱን ሚኒስትሩ አስገንዝበዋል፡፡መንግስት ለምርምርና ስርፀት አስፈላውን ድጋፍና ትብብር በማድረግ ዘርፉ እንዲጠናከር የሚጠበቅበትን እያበረከተ ነው ብለዋል፡፡ መንግስት ለዘርፉ በሰጠው ትኩረት የሳይንስ መረጃ መደላደል እንዲፈጠር ከማድረጉም በላይ አምስት ሚሊዮን ብር ያህል ድጋፍ ማደረጉንም አስገንዝበዋል፡፡የሽልማት ሥነ ሥርዓቱ ተማሪዎችና መምህራን፤ ሰልጣኞችና አሰልጣኞች እንዲሁም ተመራማሪዎችን በማበረታታት ችግር ፈች ምርምሮችና ፈጠራዎች በብዛት እንዲወጡ እንደሚያስችል ነው ሚኒስትሩ የገለጹት፡፡በላፉት አምስት ዓመታት በሳይንስ፣ ቴክኖሎጂና ፈጠራ ዘርፍ በአጠቃላይ አንድ ሺ 418 ተማሪዎች፣ መምህራን፣ ሰልጣኞች፣ አሰልጣኞች፣ ተመራማሪዎችና የፈጠራ ባለሙያዎች መሸለማቸው ተገልፇል፡፡ዘንድሮ በተካሄደው ስድስተኛው የሳይንስ የቴክኖሎጂና የፈጠራ ባለሙያዎች ሽልማት በአጠቃላይ 278 የፈጠራ ባለሙያዎች የተሸለሙ ሲሆን 207 በአጠቃላይ ትምህርት፣57 የቴክኒክና ሙያ፣ ስድስት ተመራማሪዎችና ስምንት የፈጠራ ባለሙያዎች ናቸው፡፡ ከእነዚህም 21 ነጥብ አምስት በመቶ የሚሆኑት ሴቶች ናቸው፡፡ለተሸላሚዎቹ የነሃስ፣የብር፣የወርቅ ሜዳሊያና የዋንጫ ሽልማት ተበርክቶላቸዋል፡፡